ଭୁବନେଶ୍ୱର - କେନ୍ଦ୍ର ସରକାର ଓ ବିଜେପି ପକ୍ଷରୁ ବାରମାର କୁହାଯାଉଛି ଯେ ଦିଲ୍ଲୀ ଦଙ୍ଗା ପଛରେ ସିଏଏ ବିରୋଧୀ ମାନଙ୍କର ହାତ ରହିଛି । ଏହି ମିଛକୁ ଗୋବେଲ୍ସ ଥିଓରୀରେ ପକାଇ ଯେନତେନ ପ୍ରକାରେଣ ସାଧାରଣ ଲୋକଙ୍କ ନିକଟରେ ଗ୍ରହଣୀୟ କରାଇବା ପାଇଁ ଏବେ ପୁଲିସ ମିଛରେ ବରୀଷ୍ଠ ବାମପନ୍ଥୀ ନେତା ତଥା ସିପିଏମ ଜେନେରାଲ ସେକ୍ରେଟାରୀ ସୀତାରାମ ୟେଚୁରୀ, ବିଶିଷ୍ଟ ଅର୍ଥନୀତିଜ୍ଞ ଜୟତୀ ଘୋଷ, ଦିଲ୍ଲୀ ବିଶ୍ୱବିଦ୍ୟାଳୟର ପ୍ରଫେସର ଅପୂର୍ବାନନ୍ଦ, ସ୍ୱରାଜ ଅଭିଯାନର ନେତା ଯୋଗେନ୍ଦ୍ର ଯାଦବ, ଡକ୍ୟୁମେଂଟାରୀ ଚଳଚିତ୍ର ନିର୍ମାତା ରାହୁଲ ରୟ ସମେତ ଅନେକ ପ୍ରଗତିଶୀଳ ରାଜନେତା, ଅର୍ଥନୀତିଜ୍ଞ ଏବଂ ବୁଦ୍ଧିଜୀବୀଙ୍କୁ ଏହା ଭିତରକୁ ଟାଣିବାର ଉଦ୍ୟମ କରୁଛି । ସମ୍ପ୍ରତି ଏହି ମୋକଦମ୍ମାରେ ପୁଲିସ ଦେଇଥିବା ଦ୍ୱୀତିୟ ଆରୋପପତ୍ରରେ ଏହା ସ୍ପଷ୍ଟ ହୋଇଛି । ଆରୋପପତ୍ର କହୁଛି ଯେ ଏହି ବ୍ୟକ୍ତିବିଶେଷମାନେ ଯୋଜନାବଦ୍ଧ ଭାବରେ ଆନେ୍ଦାଳନକାରୀମାନଙ୍କୁ ଉସୁକାଇ ଥିଲେ ।
ଏହି ଘଟଣାରେ ପୁଲିସ ପିଞ୍ଜରା ତୋଡ ସଂଗଠନର ଦୁଇଜଣ ଶିକ୍ଷାର୍ଥୀ,କଲିତା ଏବଂ ନରୱାଲଙ୍କ ବିରୋଧରେ ଚାର୍ଜସୀଟ ଦାଖଲ କରିଛି ଯେଉଁଥିରେ କହିଛି ଯେ ଏହି ଦୁଇଜଣ କାଳେ ମାନିଛନ୍ତି ଯେ ଦିଲ୍ଲୀ ଦଙ୍ଗା ପଛରେ ସେମାନଙ୍କର ହାତ ଥିଲା ଓ ଜୟତୀ ଘୋଷ, ପ୍ର ଅପୂର୍ବାନନ୍ଦ ଏବଂ ରୟ ସେମାନଙ୍କର ମୁଖ୍ୟ ପରାମର୍ଶଦାତା । ସେମାନଙ୍କ ପ୍ରରୋଚନାରେ ଏହି ଶିକ୍ଷାର୍ଥୀ ଦୁଇଜଣ ଗତବର୍ଷ ଡିସେମ୍ବରରେ ଦରିଆଗଂଜରେ ପ୍ରତିବାଦ ସଭା ଓ ଫେବୃଆରୀରେ ଜାଫରାବାଦଠାରେ ଚକ୍କାଜାମ ଆନେ୍ଦାଳନ କରାଇଥିଲେ । ଏଥିରେ ଆହୁରି ଲେଖାଯାଇଛି ବୁଦ୍ଧିଜୀବୀ ମାନଙ୍କ କହିବାନୁଯାୟୀ ସେମାନଙ୍କୁ କାଳେ ଅପୂର୍ବାନନ୍ଦ କହିଥିଲେ ଯେ ଜାମିଆ କୋଅର୍ଡିନେସନ କମିଟି ୨୦ ରୁ ୨୫ ପର୍ଯ୍ୟନ୍ତ ଦିଲ୍ଲୀରେ ସିଏଏ ବିରୋଧରେ ଆନେ୍ଦାଳନ କରିବ । ତେଣୁ ଉମର ଖଲିଦଙ୍କ କହିବାନୁଯାୟୀ ସ୍ଥାନୀୟ ଯୁବତୀ ଫାତିମାକୁ ଆନେ୍ଦାଳନ ପାଇଁ ସମର୍ଥକ ଯୋଗଡ କରିବାକୁ କୁହାଯାଇଥିଲା । ସେହିପରି ଏହି ଫାତିମା ନାମକ ସିଏଏ ବିରୋଧୀ କାଳେ ତାଙ୍କ ବୟାନରେ କହିଥିଲେ ଯେ ସିପିଆଇ(ଏମ)ର ସୀତାରାମ ୟେଚୁରୀ, ଭୀମ ଆର୍ମିର ମୁଖ୍ୟ ଚନ୍ଦ୍ରଶେଖର, ସ୍ୱରାଜ୍ୟ ଅଭିଯାନର ମୁଖ୍ୟ ଯୋଗେନ୍ଦ୍ର ଯାଦବ, ଓକିଲ ମେହମୁଦ ପ୍ରଚା, ଘୃଣା ବିରୋଧୀ ସଂଗଠନର ଉମର ଖଲ୍ଲିଦ,ମୁସଲିମ ସମ୍ପ୍ରଦାୟର ନେତା, ପୂର୍ବତନ ବିଧାୟକ ମାତିନ୍ ଅହମ୍ମଦ, ଅନାସ, ସଦ୍ଦାଫ, ବିଧାୟକ ଅମାନତଉଲ୍ଲା ଖାନ ଆଦି ମଧ୍ୟ ଆନେ୍ଦାଳନକାରୀମାନଙ୍କୁ ହିଂସା କରିବାପାଇଁ ଉସୁକାଇଥିଲେ । ଫାତିମା କାଳେ ମାନିଛନ୍ତି ଯେ ଜାନୁଆରୀ ୧୫ ଠାରୁ ଆନେ୍ଦାଳନ କରି କେନ୍ଦ୍ର ସରକାରକୁ ବଦନାମ କରାଇବା ପାଇଁ ତାଙ୍କୁ ଉସୁକା ଯାଇଥିଲା । ଯେହେତୁ ପିଞ୍ଜରା ତୋଡ କର୍ମୀମାନେ ଶିକ୍ଷିତ ଥିଲେ ତେଣୁ ସିଏଏ ମାମଲାରେ ସେମାନଙ୍କୁ ସାଧାରଣ ମୁସଲିମ ଲୋକମାନେ ବିଶ୍ୱାସ କରୁଥିଲେ । କିନ୍ତୁ ଏହି ଚାର୍ଜସିଟ ଯେ ପୁଲିସ ତିଆରି କରାଇଛି ଏହାର ଉଦାହରଣ ହେଉଛି ଜୁଲାଇ ମାସରୁ ଜେଲରେ ଥିବା ଏହି ଦୁଇଜଣ ଶିକ୍ଷାର୍ଥୀ ସିଧା ସଳଖ ଲେଖିଛନ୍ତି ଯେ ସେମାନେ ଏଭଳି ବୟାନରେ ଦସ୍ତଖତ କରିବେ ନାହିଁ । ସେହିପରି ଓକିଲମାନେ କହିଛନ୍ତି ଦୁଇଜଣ ବ୍ୟକ୍ତି ଯେଉଁ ବୟାନ ଦେଇଛନ୍ତି ସେଥିରେ ସବୁକିଛି ଅର୍ଥାତ୍ ଶବ୍ଦ, ବାକ୍ୟ, କମା, ପୂର୍ଣ୍ଣଚ୍ଛେଦଠାରୁ ବ୍ୟାକରଣଗତ ଭୁଲ ପର୍ଯ୍ୟନ୍ତ ସବୁ ସମାନ ରହିଛି । ତେଣୁ ପ୍ରମାଣିତ ହେଉଛି ଯେ ଏହାକୁ ସେମାନେ ଲେଖି ନାହାନ୍ତି,ପୁଲିସ ହିଁ ଲେଖିଛି ।
ଏଥିରୁ ଗୋଟିଏ କଥା ସ୍ପଷ୍ଟ ହେଉଛି ଯେ ଏହି ମାମଲାରେ ପୁଲିସ ପ୍ରଥମେ ଛାତ୍ରଛାତ୍ରୀ, ଛାତ୍ର ନେତା ଓ ସାଧାରଣ ଲୋକଙ୍କୁ ଟାରଗେଟ କରୁଥିଲା । କିନ୍ତୁ ପରେ କେନ୍ଦ୍ର ସରକାର ଓ ଏହାର ନୀତିଗୁଡିକୁ ନେଇ ଆଲୋଚନା ସମାଲୋଚନା କରୁଥିବା ଲୋକଙ୍କୁ ମଧ୍ୟ ଏହା ଟାରଗେଟ୍ କରୁଛି ।
